钦定古今图书集成/明伦汇编/官常典/第214卷 > 萧惟信
## 钦定古今图书集成/明伦汇编/官常典/第214卷 > 萧惟信

按《辽史》本传：“惟信字耶宁，楮特部人。五世祖霞赖，南
府宰相。曾祖乌古，中书令。祖阿古只，知平州。父高八，
多智数，博览古今。开泰初，为北院承旨，稍迁右夷离
毕，以干敏称，拜南府宰相，累迁倒塌岭节度使，知兴
中府，复为右夷离毕陵青诱众作乱，事觉，高八按之，
止诛首恶，馀并释之。归奏称旨。惟信资沉毅，笃志于”
学，能辨论。重熙初，始仕，累迁左中丞。十五年，徙燕赵
国王傅。帝谕之曰：“燕、赵左右多面谀，不闻忠言，寖以
成性，汝当以道规诲，使知君父之义。有不可处王邸
者，以名闻。”惟信辅导以礼。十七年，迁北院枢密副使，
坐事免官。寻复职，兼北面林牙。清宁九年，重元作乱，
犯滦河行宫，惟信从耶律仁先破之。赐“竭忠定乱功
臣。”历南京留守、左右夷离毕，复为北院枢密副使。大
康中，以老乞骸骨，不听。枢密使耶律《乙辛》谮废太子，
中外知其冤，无敢言者，惟信数廷诤，不得复。告老，加
守司徒，卒。